Kleopatra Thea

Kleopatra Thea (gresk: Κλεοπάτρα Θεά, «Kleopatra gudinnen») (Ca. 164 fvt.–121 fvt.), etternavn Eueteria (dvs. «velgjørerinne») var hersker av det hellenistiske Selevkideriket (på denne tiden hovedsakelig Syria) fra 125 f.Kr. etter at Demetrios II Nikator og fram til 121 f.Kr. Hun styrte sammen med sin sønn Antiokos VIII Grypos som forgiftet henne i 121 f.Kr.Dodson, Aidan; Hilton, Dyan (2004): The Complete Royal Families of Ancient Egypt: A Genealogical Sourcebook of the Pharaohs, Thames & Hudson, 1. utg.Cleopatra Thea    ved Chris Bennett

 Familie 
Kleopatra Thea var en datter av Ptolemaios VI Filometor, konge av Egypt og Kleopatra II. Hun hadde to brødre som het henholdsvis Ptolemaios Eupator og Ptolemaios. Hennes søster Kleopatra III var dronning av Egypt og gift med Ptolemaios VIII Fyskon, en onkel. Det er mulig at Berenike, forlovede av Attalos III av Pergamon, var en annen søster.

Kleopatra Thea ble gift hele tre ganger:
 Hun giftet seg med Aleksander I Balas (gresk: Αλέξανδρος Βάλας) en gang rundt 150 f.Kr.. Denne foreningen frambragte Antiokos VI Dionysos. Aleksander I Balas var en verken populær eller særlig effektiv hersker. Ekteskapet ble oppløst av hennes far. Aleksander I Balas døde i et slag mot Demetrios II Nikator i 145 f.Kr.
Kleopatra Thea giftet seg med Demetrios II Nikator, (gresk: Δημήτριος Νικάτωρ) i 145 f.Kr. Kleopatra fødte ham to sønner som senere ble konger: Selevkos V Filometor, Antiokos VIII Grypos, og muligens en datter ved navn Laodike. Demetrios ble tatt til fange av Partia i 139 f.Kr. og satt i fangenskap fram til 129 f.Kr. Han ble myrdet ved Tyr i 125 f.Kr. på ordre av sin hustru Kleopatra Thea.
 Kleopatra Thea giftet seg med Demetrios' yngre bror, Antiokos VII Sidetes, i 137 f.Kr. etter at Demetrios var tatt til fange av partierne. Kleopatra og Antiokos VII hadde flere barn: Antiokos IX Kyzikenos og sannsynligvis Antiokos, Selevkos og en eller kanskje to døtre som het Laodike.

 Liv og virke 
Kleopatra Thea vokste opp i Egypt som datteren av Ptolemaios VI Filometor. Hun ble antagelig født en gang rundt 164 f.Kr. Det er mulig at hun i 154 f.Kr. ble forlovet til sin onkel, kong Ptolemaios VIII av Kyrene, da hun var rundt ti år gammel, men han giftet seg til sist med hennes søster Kleopatra III. I 150 f.Kr. ble hun giftet bort til Aleksander I Balas og hun fødte en sønn som fikk navnet Antiokos VI Dionysos. I 145 f.Kr. ble Aleksander I drept i et slag mot Demetrios II Nikator og deretter installerte Demetrios II seg selv som medregent med den unge gutten Antiokos VI, men kan ha drept ham i 142 f.Kr. for å kunne styre Selevkideriket alene.

I 139 f.Kr. ble Demetrios II Nikator tatt til fange mens han førte krig mot Partia og ble holdt fange fram til 129 f.Kr. Tilbake i Syria var det påkrevd med en ny monark, og Demetrios' yngre bror, Antiokos VII Sidetes, som hadde vokst opp i byen Sidon i Pamfylia«Sidon», Catholic Encyclopedia (derav hans epitet Sidetes), kom tilbake og krevde tronen. Han forsterket sin kongskrav ved også å gifte seg med Kleopatra Thea i 138 f.Kr. Hun fødte ham minst en sønn, Antiokos IX Kyzikenos, mens navnene på de andre eventuelle barna er usikre.

I 129 f.Kr. slapp partierne Demetrios II fri som en politisk manøver, slik at han kunne muligens starte en borgerkrig i Syria mot Antiokos VII Sidetes ved å kreve tronen og sin hustru tilbake, men på samme tid hadde Sidetes blitt drept i kamp. Kleopatra Thea hadde tatt forbehold for sikkerhets skyld ved å sende Antiokos IX Kyzikenos (hennes sønn med Sidetes) til Kyzikos i Mysia (derav hans epitet). Demetrios II kom seg tilbake til Syria etter ti års fravær og tok tronen med Kleopatra Thea ved sin side.

I 132/131 f.Kr. gjorde hennes mor Kleopatra II opprør mot hennes bror Ptolemaios VIII Fyskon. I 127 f.Kr. flyktet Kleopatra II til sin datter og svigersønn i Syria.«Cleopatra II»    ved Chris Bennett Imidlertid var Selevkideriket på denne tiden kun en skygge av sin tidligere storhet, og Demetrios II hadde problemer med å hevde sin autoritet selv i Syria. Kleopatra II utstyrte ham med soldater i det håp at han skulle engasjere seg i borgerkrigen mot Ptolemaios VIII, men soldatene deserterte og den egyptiske kongen framskaffet en motkonge for å skape problemer i Syria, en Aleksander II Zabinas som hevdet å være en sønn av Aleksander I Balas. I 126 f.Kr. ble Demetrios beseiret i et slag ved Damaskus mot Zabinas. Han flyktet til Ptolemais, men hans hustru Kleopatra Thea hadde åpenbart oppgitt ham for godt og stengte byens porter.Bevan, E. R. (1927): The House of Ptolemy, Chapter X Ptolemy VII, Euergetes II, Methuen Publishing, London Han ble drept om bord på et skip i nærheten av Tyr, muligens på ordre av Kleopatra Thea.

Han ble etterfulgt av sin eldste sønn, Selevkos V Filometor, i 125 f.Kr., men kort tid etter fikk Kleopatra Thea også ham drept. Fra 125 f.Kr. og fram til 121 f.Kr. styrte hun selv Syria, men for legitimere sitt styre delte hun tronen i navnet med sin andre sønn med Demetrios II, Antiokos VIII Grypos. For å bedre forholdet til Egypt ble Antiokos VIII giftet bort til hennes niese, Tryfaena, en datter av Kleopatra III og Ptolemaios VIII Fyskon.«Tryphanea»    ved Chris Bennett

Grypos ble vanskeligere å kontrollere etter hvert som han vokste opp og ble eldre. I 121 f.Kr. fant Kleopatra Thea ut at det var best å rydde ham av vegen. Da han kom tilbake fra en jakttur, tilbød hun ham en kopp med forgiftet vin. Etter sigende var dette ikke vanlig for henne, og han ble mistenksom, og krevde at hun skulle drikke den selv. Da hun unnslo seg, tvang han henne, og det drepte henne.

Antiokos VIII Grypos reorganiserte staten og i løpet av de neste åtte årene sørget han for stabilitet og økonomisk vekst. Denne perioden kom til sin slutt en gang rundt 114 f.Kr. da Kleopatra Theas andre sønn, Antiokos IX Kyzikenos, kom tilbake til Syria med leiesoldater fra Kreta for å kreve tronen og borgerkrigen brøt ut igjen.

 Referanser 

 Eksterne lenker 
 «Cleopatra Thea» , Livius.org

Kategori:Selevkidene
Kategori:Herskere på 100-tallet f.Kr.
Kategori:Dødsfall i 121 f.Kr.